b'\n_START_ARTICLE_\nFranc Guben\xc5\xa1ek\n_START_SECTION_\nZnanstveno delo\n_START_PARAGRAPH_\nVe\xc4\x8dina njegovih raziskav je bila vezanih na Institut\xc2\xa0\xc2\xbbJo\xc5\xbeef Stefan\xc2\xab. Ukvarjal se je predvsem z beljakovinskimi toksini iz ka\xc4\x8djega strupa, v sklopu \xc4\x8desar je s sodelavci izoliral fosfolipaze z razli\xc4\x8dnimi fiziolo\xc5\xa1kimi u\xc4\x8dinki. Z dolo\xc4\x8ditvijo prvih aminokislinskih zaporedij toksinov iz modrasovega strupa so opravili pionirsko delo na podro\xc4\x8dju dolo\xc4\x8danja primarne zgradbe proteinov v Sloveniji. Z metodami za preu\xc4\x8devanje membranskih beljakovin in karakterizacije membranskih receptorjev so razvili hipotezo mehanizma delovanja teh toksinov. Z analizo genov za ka\xc4\x8dje toksine je preu\xc4\x8deval tudi molekularno evolucijo teh snovi._NEWLINE_Poleg raziskovalnega dela je bil organizator ve\xc4\x8d znanstvenih sre\xc4\x8danj in \xc4\x8dlan uredni\xc5\xa1kega odbora pri revijah Toxicon in Acta Chimica Slovenica. Kot prvi Slovenec je postal \xc4\x8dlan Evropske organizacije za molekularno biologijo (EMBO), bil pa je tudi predsednik Mednarodnega toksinolo\xc5\xa1kega dru\xc5\xa1tva (EIST).\n_START_SECTION_\nPriznanja\n_START_PARAGRAPH_\nZa svoj prispevek znanosti je prejel ve\xc4\x8d priznanj, med njimi v letih 1961, 1982 in 1991 nagrado Sklada Borisa Kidri\xc4\x8da, leta 1997 dr\xc5\xbeavno nagrado RS za raziskave na podro\xc4\x8dju molekularne biologije in Zoisovo nagrado za vrhunske znanstvene dose\xc5\xbeke ter leta 2005 zlato plaketo Univerze v Ljubljani._NEWLINE_Leta 2003 je bil izvoljen za izrednega \xc4\x8dlana Slovenske akademije znanosti in umetnosti, leta 2009 pa za rednega \xc4\x8dlana SAZU (akademika). Od leta 2008 je bil tudi \xc4\x8dastni \xc4\x8dlan Slovenskega biokemijskega dru\xc5\xa1tva, pri ustanavljanju in delovanju katerega je aktivno sodeloval.'